ÚRAD VLÁDY SLOVENSKEJ REPUBLIKY
               Sekcia vládnej legislatívy

                                                                                                      Na rokovanie vlády SR
                                                                                                      Dňa 23. apríla 2003
                                                                                                      K materiálu č. 2793/2003 
                                                                                                      K bodu č. 6

S T A N O V I S K O

k návrhu doložky prednosti medzinárodnej zmluvy pred zákonmi k Dohode medzi vládou Slovenskej republiky a vládou  Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku

I.

      Návrh doložky prednosti medzinárodnej zmluvy pred zákonmi k Dohode medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku predložil na rokovanie vlády Slovenskej republiky podpredseda vlády a minister financií Slovenskej republiky Ivan Mikloš v novom znení.

II.

      Dohoda medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku bola podpísaná 6. marca 2003 v Taškente. Účelom dohody je vytvorenie právneho rámca pre rozvoj všestranných a vzájomne výhodných hospodárskych vzťahov.

III.

      Dohoda je bilaterálnou medzinárodnou zmluvou prezidentskej povahy, medzinárodnou hospodárskou zmluvou všeobecnej povahy a medzinárodnou zmluvou, z ktorej vznikajú práva alebo povinnosti fyzických osôb alebo právnických osôb. Podľa čl. 7 ods. 4 Ústavy SR sa  pred jej ratifikáciou vyžaduje súhlas Národnej rady Slovenskej republiky. Na jej vykonanie nie je potrebný zákon a podľa čl. 7 ods. 5 Ústavy SR  má prednosť pred zákonmi.

     Pretože podľa čl. 19a ods. 2 Legislatívnych pravidiel vlády Slovenskej republiky je súčasťou návrhu medzinárodnej zmluvy, ktorá má prednosť pred zákonmi aj doložka prednosti medzinárodnej zmluvy pred zákonmi, predkladateľ ju dodatočne vyhotovil a predkladá na schválenie.

      Legislatívna rada vlády Slovenskej republiky prerokovala predkladaný návrh na svojom zasadnutí dňa 1. apríla 2003 a odporučila ho vláde Slovenskej republiky s troma pripomienkami schváliť. 

IV.

      Sekcia vládnej legislatívy Úradu vlády Slovenskej republiky skonštatovala, že všetky pripomienky legislatívnej rady boli do materiálu zapracované, a preto odporúča vláde Slovenskej republiky Doložku prednosti medzinárodnej zmluvy pred zákonmi  k Dohode medzi vládou Slovenskej republiky a vládou Uzbeckej republiky o zamedzení dvojitého zdanenia a zabránení daňovému úniku v odbore daní z príjmov a z majetku    v predloženom znení    s c h v á l i ť.

V Bratislave 14. apríla 2003
Vypracoval: Pavel  K a n k a

                                                                                  Štefan  G r m a n
                                                                                   generálny riaditeľ
                                                                            sekcie vládnej legislatívy